KIRJALLINEN KYSYMYS E-2140/00 esittäjä(t): Antonio Tajani (PPE-DE), Mario Mauro (PPE-DE) ja Mario Mantovani (PPE-DE) komissiolle. Ihmisoikeuksien ja kansainvälisen oikeuden loukkaukset Kongossa (ent. Zairessa).



Virallinen lehti nro 081 E , 13/03/2001 s. 0158 - 0159



KIRJALLINEN KYSYMYS E-2140/00 esittäjä(t): Antonio Tajani (PPE-DE), Mario Mauro (PPE-DE) ja Mario Mantovani (PPE-DE) komissiolle (30. kesäkuuta 2000) Aihe: Ihmisoikeuksien ja kansainvälisen oikeuden loukkaukset Kongossa (ent. Zairessa) Mihin toimiin komissio aikoo ryhtyä vastatakseen huolestuttavaan hätähuutoon, jonka Afrikan piispainkokous on esittänyt Kongon demokraattisen tasavallan (ent. Zaire) väestön puolesta maan nykyisessä vakavassa tilanteessa? Onko komissio tietoinen toistuvista vakavista ihmisoikeuksien ja kansainvälisen oikeuden loukkauksista Kongon demokraattisessa tasavallassa? Ruandalaisten, burundilaisten ja ugandalaisten joukkojen välisen sodan, kansanmurhan ja lapsiin kohdistuvien julmuuksien, jatkuvan naisiin myös alaikäisiin kohdistuvan väkivallan sekä maan raaka-aineiden järjestelmällisen ryöstämisen takia naisten ja lasten on paettava metsiin rikollisia karkuun. Millä tavoin komissio aikoo puuttua tilanteeseen Kongon väestöön kohdistuvien jatkuvien ihmisoikeusloukkausten lopettamiseksi? Millä tavoin komissio aikoo vedota EU-maihin, jotta ne myöntäisivät Kongon demokraattiselle tasavallalle ja Keski-Afrikan maille varoja maatalouden ja kansantalouden elvyttämiseen? Onko komissio suunnitellut opiskeluapurahojen myöntämistä afrikkalaisille, jotta he saisivat riittävästi aineellisen infrastruktuurin kunnostamiseen tarvitsemaansa asiantuntemusta, mistä olisi hyötyä Afrikan mantereen kokonaiskehitykselle? Mitä komissio aikoo tehdä, jotta Kongon demokraattinen tasavalta vapautettaisiin kokonaan ulkomaisista veloistaan? Poul Nielsonin komission puolesta antama vastaus (7. syyskuuta 2000) Komissio on saanut jäljennöksen Kongon demokraattisen tasavallan (RDC) piispojen viestistä, jonka ne ovat osoittaneet useille vuoropuhelukumppaneille ja kansainvälisille järjestöille. Komissio on seurannut tiiviisti ja huolestuneena tilannetta Afrikan suurten järvien alueella kriisin alusta alkaen. Tapahtumien keskipiste on nyt RDC:n alueella siellä kaksi vuotta käynnissä olleen sodan takia. Komissio on viime vuosina käynnistänyt mahdollisuuksien mukaan turvallisuutta ja alueelle pääsyä koskevat ongelmat huomioon ottaen useita hätää kärsiville kongolaisille tarkoitettuja humanitaarisen avun toimia ja kunnostustoimia. Yksistään ECHO on tehnyt 50 miljoonan euron edestä sitoumuksia jaksolla 19982000. Euroopan kehitysrahaston (EKR) viimeksi kuluneina viitenä vuotena tekemät rahoitussijoitukset käynnissä olevien, erityisesti terveydenhoidon, elintarviketurvan ja liikenteen aloja koskevien kunnostusohjelmien osalta ovat suuruudeltaan 130 miljoonaa euroa. Lisäksi on tehty merkittäviä sitoumuksia noin 10 miljoonan euron edestä; niiden rahoittamista eri budjettikohdista koskeva päätöksenteko on käynnissä. Euroopan unionin erityisedustaja Ajello matkustaa ympäri aluetta helpottaakseen ratkaisun löytymistä käynnissä olevaan selkkaukseen. Lisäksi komissio tukee eri toimia selkkauksen ratkaisemiseksi. Lusakassa tehdyt sopimukset ovat tällä hetkellä ainoa väylä rauhaan, ja EU rahoittaa siitä johtuvia toimia, kuten yhteisen sotilaskomission toimintaa ja välittämistä maan sisäisessä vuoropuhelussa, EKR:stä tai yhteisen ulko- ja turvallisuuspolitiikan budjettikohdasta. Alalla jo tehdyt tai päätöksentekovaiheessa olevat rahoitussitoumukset lähentelevät 6 miljoonaa euroa. Komission yksiköt tarkastelevat parhaillaan ihmisoikeuksia koskevia erityishankkeita ihmisoikeusohjelman rahoittamiseksi RDC:ssä. Selvityksen alaisina on myös ohjelmia, joiden tavoitteena on oikeuslaitoksen tervehdyttäminen sekä oikeusjärjestyksen luotettavuuden ja avoimuuden vahvistaminen. Ne täydentävät niitä humanitaarisen avun toimia ja kunnostustoimia, joita on valmisteilla ja käynnissä terveydenhoidon, kaupunkien puhtaanapidon, vesihuollon, liikenteen sekä paikallistuotannon avulla varmistettavan elintarviketurvan aloilla. Ohjelmat ovat luonnollisestikin täydentäviä, ja ne laaditaan yhteistyössä muiden rahoittajien, erityisesti jäsenvaltioiden kanssa. Tässä yhteydessä on syytä palauttaa mieliin, että 22. toukokuuta 2000 kokoontunut yleisten asioiden neuvosto kehotti komissiota selvittämään mahdollisuutta aloittaa yhteistyö uudelleen ja asteittain sovintoa ja oikeusvaltion luomista edistävillä aloilla. Afrikkalaisille myönnettävien opiskeluapurahojen osalta todettakoon, että komissiolla ei ole muita stipendijärjestelyjä kuin kutakin Euroopan yhteisön sekä Afrikan, Karibian ja Tyynenmeren valtioiden välisen yleissopimuksen allekirjoittajavaltiota varten vahvistetun maaohjelman yhteydessä mahdollisesti tehdyt erityisaloitteet. RDC:n tapauksessa maan poliittinen tilanne on estänyt maaohjelman allekirjoittamisen ja stipendejä myönnetään ainoastaan alueohjelmien yhteydessä, joista esimerkkinä mainittakoon tilastoalan koulutuksen Comstat. Koulutustoimia toteutetaan osana kulloinkin kyseessä olevan alan kunnostustoimia. Tällä hetkellä tilanne RDC:ssä on sellainen, ettei maa voi osallistua velan vähentämistä koskevaan aloitteeseen (voimakkaasti velkaantuneita köyhiä maita koskeva velka-aloite), eikä muita samansuuntaisia toimia ole suunnitteilla.